Ditsem Nuus - Snelnuus & Snykant
SAA vs. Comair
Terwyl SA Airways 'n bodemlose put is waarin miljarde rand belastingbetalergeld al vir jare gegooi word om die lugdiens operasioneel te hou, word die plaaslike private lugmaatskappy Comair met sy lugdiens kulula.com jaarliks hoogs winsgewend bedryf. Sedert 1999 het die regering reeds 'n totale reddingsboei van R14,4 miljard vir die SAA opgedok, terwyl Minister van Finansies Malusi Gigaba tans op soek is na 'n verdere R10 miljard, waarvan R3 miljard pas uit die nasionale begroting gehaal is.
In teenstelling daarmee het Comair vir kulula.com pas weer 'n wins van R197 miljoen vir die jongste finansiële jaar aangekondig – 'n styging van 54% op die vorige jaar. Dit blyk dat Comair die enigste lugmaatskappy ter wêreld is wat vir 71 agtereenvolgende jare 'n bedryfswins getoon het.
Dit wil dus in alle opsigte voorkom asof die probleem met SAA eenvoudig 'n bestuursprobleem is – dit is die jokkie en nie die perd nie.
Minister weier verdere beheer
In antwoord op 'n Parlementêre vraag van die VF Plus het Minister van Finansies, Malusi Gigaba gesê die wet maak nie voorsiening vir die beskerming van die Staatsdienspensioenfonds (SPF) onder die jurisdiksie van die Beregter van Pensioenfondse nie. In reaksie hierop sê die VF Plus in 'n mediaverklaring: "Die minister se kort en sinnelose antwoord moet gelees word teen die agtergrond van die druk wat geplaas word op dr. Dan Matjila, uitvoerende hoof van die Openbare Beleggingskorporasie (OBK), om die SPF se fondse te belê in staatsbeheerde entiteite en sodoende die SPF-beursie oop te maak vir verdere stroping.
"Op 14 Junie vanjaar het die Adjunk-president op 'n mondelinge vraag in die Parlement geantwoord dat dit 'n sinvolle idee sou wees om die SPF onder die beskerming van die Beregter te plaas. Dis is duidelik dat die minister nie sy siening deel nie."
42 beeste ter waarde van R609 000 is op een slag van Johan Snyman (45) van die plaas Denopark in die Barkley-Wes-distrik helder oordag gesteel. Volgens Snyman, wat tydens die voorval by sy onderneming in Hartswater was, het die veediewe omstreeks 09:30 'n gat deur sy drade geknip waarna hulle vermoedelik die beeste aangejaag het. Die diere is volgens hom toe op 'n voertuig by 'n drukgang op 'n nabygeleë plaas gelaai. Die Polisie volg nog leidrade op.
Twee Christelike naweekkampe vir Oraniërs
Plundering van SA militêre basisse
Uit 'n geskrewe antwoord op 'n Parlementêre vraag van die VF Plus sê die Minister van Verdediging en Militêre Veterane Nosiviwe Mapisa-Nqakula dat daar in 2016 altesame 417 voorvalle van diefstal (272) en inbrake (145) by verskillende eenhede van die SA Nasionale Weermag (SANW) plaasgevind het. In reaksie hierop sê dr. Pieter Groenewald van die VF Plus: "Die plundering van bates van die SANW, insluitend wapens en ammunisie, terwyl daar byna geen suksesvolle vervolging is nie, is skokkend en dui op 'n verval in die bevelstruktuur in die SANW. "Tot dusver was daar net 14 gevalle van suksesvolle vervolging, waarvan 11 vir diefstal en drie vir inbraak was, terwyl nie 'n enkele persoon suksesvol vervolg is vir die diefstal van wapens nie. 'n Wye verskeidenheid items is gesteel, maar veral kommerwekkend is die groot voorkoms van die diefstal van wapens en ammunisie. Die diefstal van rekenaartoerusting kom ook wyd voor, maar letterlik alles word gestroop waarop diewe hul hande kan lê - van kos, batterye, petrol, drank, kontant, fietse, tuintoerusting tot kampeertoerusting, klere, motoronderdele, uniforms en dokumente."
Hervorming 500: Herdenking by Theunissen
R5 miljard olietransaksie met Rusland
Volgens wat die Sunday Times berig, was twee voormalige tronkvoëls Gayton McKenzie en Kenny Kunene, deel van 'n SA regeringsafvaardiging wat met instemming van pres. Jacob Zuma Moskou verlede maand besoek het om met die Russiese maatskappy Rosgeo 'n olie- en gaskontrak van R5 miljard te onderhandel. McKenzie is 'n voormalige langtermyn gevangene, wat na sy ontslag na bewering gerehabiliteer is en sy eie politieke party, die Patriotic Alliance, gestig het, terwyl Kunene, ook met 'n tronkrekord, tans 'n flambojante nagklubeienaar is. McKenzie en Kunene vorm skynbaar die SEB segment van die onderhandeling met Rosgeo oor die ontginning van olie en aardgas aan die Suid-Kaapse kus. Ook in de afvaardiging na Moskou was Minister van Staatsveililgheid David Mahlobo en die voorsitter van die SA Sentrale Energiefonds Luvo Makasi
Twee top DA ampsdraers tydelik geskors
Leier van die DA Mmusi Maimane het aangekondig dat Kaapstadse burgemeester Patricia de Lille en 'n lid van die Kaapstadse Burgemeesterskomitee JP Smith tydelik uit alle DA-aktiwiteite geskors is. Hulle gaan egter normaalweg met hul amptelike pligte voort. Hul skorsing beïnvloed egter nie hul kandidatuur by enige verkiesing van DA-besture nie. Die skorsing is hangende 'n ondersoek wat skynbaar verband hou met 'n sekuriteitsheining en ander verbeterings wat by die private woning van De Lille aangebring is, hoewel in die media bespiegel word dat die dieperliggende rede gekoppel is aan faksiestryde binne die DA. Volgens die amptelike DA mediaverklaring doen die party ondersoek na die "politieke bestuurs- en regeringsituasie in die Stad van Kaapstad". Hierdie skorsings volg op die debakel rondom die skorsing van Wes-Kaapse premier Helen Zille vroeër vanjaar en wat 'n ernstige skadu oor die DA gegooi het as 'n party met veelrassige harmonie. As gevolg daarvan was daar duidelike tekens van vervreemding van blankes jeens die DA.
Meisie opgekerf in mesaanval
Verlede naweek is Irma van Deventer (22) van Bethlehem in haar ouerhuis waar sy alleen was, deur 'n aanvaller met 'n mes verskeie kere in die kop, nek en een long gesteek. Haar hande is ook erg gesny toe sy die aanval probeer afweer het. Sy is geopereer nadat haar long platgeval het en is tans in 'n ernstige toestand in die waakeenheid van die Hoogland MediClinic in Bethlehem. Ten tye van die voorval was haar ouers oppad terug van Sasolburg waar hulle gekuier het. Irma het 'n ruit gehoor breek en haar broer Ruan gebel, wat die TLU Vrystaat Veiligheidsafdeling sowel as 'n veiligheidsmaatskappy geskakel het. Die aanvaller het haar met die mes oorval en gesteek, maar die reaksie van die veiligheidsinstansies was so vinnig dat die aanvaller nog in die huis aangetref en in 'n worsteling deur 'n veiligheidswag doodgeskiet is.